b'\n_START_ARTICLE_\nBorg (by)\n_START_PARAGRAPH_\nBorg er det opprinnelige navnet p\xc3\xa5 Sarpsborg. Byen ble grunnlagt med navnet Borg i 1016 av Olav den hellige, for \xc3\xa5 befeste hans herred\xc3\xb8mme over \xc3\x98stfold og B\xc3\xa5huslen. Byen er ogs\xc3\xa5 nevnt i kirkehistorien til Ordericus Vitalis fra 1135. Den danske kongen Knut den mektige ble tatt til norsk konge i Borg i 1028. Den norske kongen Inge Krokrygg ble tatt til konge der i 1136._NEWLINE_Byen Borg var setet for det gamle Borgartinget, som kan ha v\xc3\xa6rt et lokalt ting for omr\xc3\xa5det rundt byen p\xc3\xa5 1000-tallet, og som ble til et lokalt ting for hele Viken p\xc3\xa5 1100-tallet._NEWLINE_Byen ble brent og totalskadd av svenskene i 1567. Innbyggerne valgte da \xc3\xa5 flytte n\xc3\xa6rmere havet langs Glomma, og dannet der en ny by som i 1569 fikk navnet Fredriksstad. En del av befolkningen ble v\xc3\xa6rende i Sarpsborg, og bydelen Gleng stammer fra denne tiden. I 1702 ble byen rammet av et kvikkleireskred som tok med seg nesten hele middelalderbyen ut i Glomma. Raset gravde seg nesten gjennom til elven ovenfor Sarpsfossen og tok med seg eventuelle spor etter tidligere bosetning og nesten hele jordborgen. I rasgropa ligger idag industribedriften Borregaard og p\xc3\xa5 toppen av raskanten ligger ruinene av St. Nicolas-kirken og deler vollen rundt byen, side ved side med rester fra Andre verdenskrig._NEWLINE_Sarpsborg fikk fornyet bystatus i 1839 og er idag en del av tettstedet Fredrikstad/Sarpsborg. Borg er ofte foresl\xc3\xa5tt som navn p\xc3\xa5 en sammensl\xc3\xa5ing av Sarpsborg og Fredrikstad. Det er allerede i dag et n\xc3\xa6rt interkommunalt samarbeid mellom disse to byene, som sammen med Hvaler kommune utgj\xc3\xb8r Nedre Glomma-regionen._NEWLINE_Sarpsborgs middelaldernavn har ogs\xc3\xa5 gitt navn til bisped\xc3\xb8mmet, lokalisert i Fredrikstad, til Borgarting lagmannsrett, med sete i Oslo, og til et bryggeri som er lokalisert i Sarpsborg.'